Κριτήριο αξιολόγησης στην Οδύσσεια

Τμήματα: Α2 Α4

Διδάσκουσα: Πολυζωγοπούλου Ελένη

27-03-20

**ΑΝΑΚΕΦΑΛΑΙΩΤΙΚΕΣ ΑΣΚΗΣΕΙΣ:**

**Α΄ΤΗΛΕΜΑΧΕΙΑ( ραψωδίες α-δ):**

1. α)Πού διαδραματίζονται τα γεγονότα και ποιοι πρωταγωνιστούν(θεοί και άνθρωποι) στη( ραψωδία α) ;

β) Ποιο θέμα απασχολεί θεούς και ανθρώπους στη ραψ.α;

γ) Πώς αποφασίζουν και πώς σχεδιάζουν οι θεοί τον νόστο του Οδυσσέα;

δ) Ποια κατάσταση επικρατεί στο παλάτι της Ιθάκης και πού οφείλεται η συγκεκριμένη κατάσταση;

 2)Αφού μελετήσετε τις περιληπτικές αναδιηγήσεις των ραψ. Β, γ, δ , απαντήστε στις παρακάτω ερωτήσεις:

 α)Στη συνέλευση των Ιθακησίων που συγκαλεί ο Τηλέμαχος, οι Ιθακήσιοι έμειναν ουδέτεροι, ενώ οι μνηστήρες χλεύασαν τον Τηλέμαχο. Τι ήθελε, κατά τη γνώμη σας, να αποκαλύψει ο ποιητής με αυτή τη συμπεριφορά;

 β) Αξιολογώντας τα αποτελέσματα του ταξιδιού του Τηλέμαχου στη Σπάρτη:

* Τι πληροφορίες πήρε ο Τηλέμαχος για την τύχη του πατέρα του και , ειδικότερα, για τον γυρισμό του;
* Ποια εικόνα σχημάτισε για τον πατέρα του, μέσα από τις αφηγήσεις του Μενέλαου και της Ελένης;

3)Τι προσφέρει, κατά τη γνώμη σας, η Τηλεμάχεια στον αναγνώστη από πλευράς περιεχομένου και μορφής;

**Β)ΝΟΣΤΟΣ(ραψωδίες ε - ν-209):**

4) Στη ραψ.ε (221-251), ο Οδυσσέας επιλέγει ελεύθερα και χωρίς να γνωρίζει την καθορισμένη απόφαση των θεών και της Μοίρας για τον γυρισμό του, αντιτείνοντας στο δώρο της αθανασίας τις δικές του αξίες. Ποιες είναι αυτές οι αξίες;

5)Ο Οδυσσέας φεύγει από την Ωγυγία μετά από ακούσια παραμονή οκτώ περίπου χρόνων. Την δέκατη όγδοη μέρα του ταξιδιού του, ο Ποσειδώνας ξεσηκώνει θύελλα και ο ήρωας αποκαρδιωμένος μιλάει στον εαυτό του .Ποια αισθήματα και σκέψεις τον κυριεύουν (ε΄327-345, 390-401);

6)Να σχολιάσετε την άποψη ότι στη ραψωδία ε κυριαρχεί ο ανθρωποκεντρικός χαρακτήρας της Οδύσσειας.

7)**Στη Φαιακίδα(ζ-ν209-),** δηλαδή στην άφιξη και παραμονή του Οδυσσέα στο φιλόξενο νησί των Φαιάκων, λαμβάνουν χώρα **οι ‘’ Απόλογοι’’ του Οδυσσέα(ι 41 - μ):**

α)Περιγράψτε τις αφηγημένες περιπέτειες του ήρωα, αναφέροντας τους ενδιάμεσους σταθμούς , αρχίζοντας από την αναχώρησή του μαζί με τους συντρόφους του από την Τροία μέχρι την μοναχική του πορεία στο νησί της Καλυψώς .

β)Να σχολιάσετε την **τεχνική του εγκιβωτισμού** που υπάρχει σε αυτό το κομμάτι της Οδύσσειας , με την οποία εντάσσεται στο ποιητικό παρόν των 41 ημερών όλο το ποιητικό παρελθόν, από την Τροία ως την αναχώρηση από την Ωγυγία.

γ)Σε ποιο πρόσωπο γίνονται οι παραπάνω αφηγήσεις και ποιος είναι ο αφηγητής;

δ)Από την τριήμερη παραμονή του ήρωα στη Σχερία, ποια στοιχεία του λαού των Φαιάκων αναδεικνύονται και ποια στοιχεία της πραγματικής τους ζωής υμνούνται;

**Γ)ΜΝΗΣΤΗΡΟΦΟΝΙΑ(ν -210 -ω):**

* Με την άφιξη του Οδυσσέα στην Ιθάκη με το καράβι των Φαιάκων, η θεά Αθηνά τον συναντά και μαζί καταστρώνουν το σχέδιο της εκδίκησης. Τον μεταμορφώνει σε ζητιάνο και τον συμβουλεύει να πάει στο καλύβι του Εύμαιου(ξ). Ταυτόχρονα η Αθηνά πηγαίνει στη Σπάρτη για να υποδείξει στον Τηλέμαχο να γυρίσει στην Ιθάκη. Και πράγματι το πλοίο του Τηλέμαχου με τη βοήθεια της θεάς φτάνει στην Ιθάκη παρακάμπτοντας την ενέδρα των μνηστήρων και ο ίδιος κατευθύνεται στο καλύβι του Εύμαιου, όπως τον συμβούλευσε η θεά(ο).
* Έτσι, στις( ραψ. ξ και ο)ο ποιητής **προοικονομεί** την εξέλιξη της ιστορίας στην π΄, την συγκλονιστική αναγνώριση του Οδυσσέα από τον Τηλέμαχο και την κατάστρωση των σχεδίων του πατέρα και του γιου που θα καταλήξουν στη μνηστηροφονία.
* Η σκηνή της αναγνώρισης πατέρα και γιου, επιπλέον, χαρακτηρίζεται από **δραματική ειρωνεία**, καθώς ο Οδυσσέας και οι αναγνώστες γνωρίζουν την ταυτότητα των προσώπων, ενώ ο Τηλέμαχος και ο Εύμαιος αγνοούν.

 Καλή μελέτη!

 Πολυζωγοπούλου Ελένη, ΠΕ02